<classify> KATIKA kuadhimisha miaka 25 ya kuanzishwa hospitali ya CCBRT, inatarajia kutoa huduma za afya bure kwa wagonjwa kuanzia kesho hadi Oktoba 3, mwaka huu jijini Dar es Salaam. Mkurugenzi wa CCBRT, Brenda Msangi alisema jana, taasisi iliyoanzishwa mwaka 1994 itatoa huduma za kupima saratani ya matiti bure, macho, figo, kupima presha na kuchangia damu. Pamoja na kutoa matibabu bure tutaendesha harambee ya kukusanya fedha kusaidia tiba ya watoto chini ya umri wa miaka mitano, fistula, miguu, vifundo, mdomo wazi, alisema Brenda. Brenda alisema CCBRT imepanuka na kuwa hospi- tali kubwa inayotoa huduma mbalimbali za macho, mifupa, fistula, mdomo wazi, miguu vifundo, huduma za utengemano, magonjwa ya akina mama na uzazi, masikio, pua na koo, matibabu kwa watoto, fiziotherapia, magonjwa ya ndani na sasa wameanza pia kusafisha figo. Peke yetu tusingeweza kufanya haya yote bila kushikwa mkono na wadau kifedha, kitaalamu. Tunaishukuru serikali kwani msaada wake mkubwa kwa ustawi wa CCBRT, alisema. Licha ya kutoa huduma kwa wagonjwa 100,000 kwa mwaka kwa watu wenye ulemavu na wasio walemavu pia hutoa huduma kwa akinamama na watoto 160,000 kupitia mradi wa kujenga uwezo wa afya ya uzazi mkoani Dar es Salaam. Aidha, alisema hospitali CCBRT wanajivunia kuwa kinara wa ujumuishaji wa masuala ya haki kwa watu wenye ulemavu nchini Tanzania. Hafla ya kuadhimisha miaka 25 imedhaminiwa na hoteli ya Serena, Clouds Media na CocaCola na itafanyika Serena Oktoba 3, mwaka huu. Kutakuwa na chakula cha usiku na uchangiaji fedha kwa ajili kuendesha shughuli za CCBRT.  <topic>: KITAIFA 